Vanredno stanje u Baltimoru
Guverner države Merilend Leri Hogan uveo je vanredno stanje i rasporedio nacionalnu gardu na zahtev gradske uprave Baltimora da bi se uspostavio red nakon nasilja i nereda posle sahrane mladog crnca koji je preminuo od povreda zadobijenih u policijskom pritvoru.
Vinovnici nereda izazvali su haos u Baltimoru, paleći policijska vozila i gadjajući policajce ciglama i kamenicama nekoliko sati posle sahrane Fredija Greja, 25-godišnjeg Afroamerikanca koji je umro pod nerazjašnjenim okolnostima pošto je zadobio povredu kičmene moždine dok je bio u pritvoru. Gradonačelnica Baltimora, Stefani Rolings Blejk kasnije je uvela policijski čas rekavši da, kako se izrazila, "huligani" pokušavaju da unište grad i izazovu nasilje. Najmanje 15 policajaca je povredjeno u neredima dok je više od 20 osoba uhapšeno. Medjutim, gradonačelnica je kasnije zatražila od guvernera Hogana da uvede vanredno stanje pošto je situacija i dalje izmicala kontroli. U više delova grada opljačkani su mnogi biznisi, podmetnuti požari i uništeni automobili. Ranije juče, hiljade ljudi okupile su se u jednoj lokalnoj crkvi da bi odale poštu 25-godišnjem Frediju Greju, čija je smrt u policijskom pritvoru najnoviji u nizu incidenata koji su pokrenuli proteste širom SAD i podstakli vlasti da preispitaju odnos policije prema manjinama u Americi. Još nije jasno kako je Grej povređen, dok zvaničnici navode da nije bio propisno vezan dok je bio u policijskom kombiju. Sahrani su, između ostalih, prisustvovali, aktivista za prava crnaca Džesi Džekson i kongresmen iz savezne države Merilend Ilajdža Kamings, dok je predsednika Baraka Obamu predstavljao sekretar kabineta Broderik Džonson koji predvodi inicijativu za pomoć mladićima iz manjinskih zajednica. Predsednik Obama je kasnije u telefonskom razgovoru sa guvernerom Merilenda Lerijem Hoganom obećao pomoć federalne vlade u uspostavljanju reda u Baltimoru. Sekretarka za pravosudje Loreta Linč, koja je ranije juče stupila na dužnost, osudila je nasilje u Baltimoru i rekla da će sekretarijat za pravosudje pružiti svu potrebnu pomoć: rekla je Linč.